Segontes era diferéncia dera sua posicion sociau, es uns amiauen frac, es auti levita, vèsta o giqueta; qu’èren uns fracs de bona qualitat, enrodadi dera consideracion de tota era familha e que sonque gessien der armari enes granes solemnitats; levites de hauda ampla, que flotauen ath vent, damb eth cothèr cilindric e es pòches espacioses coma sacs; vèstes de teishut espés ordinariament acompanhades d’ua gòrra damb era visèra ornada de laton; pèces de vestir fòrça cuertes, damb dus botons ena esquia près er un der aute, coma un parelh de uelhs; e es haudes d’eri semblauen auer estat escapçades pera destau d’un carretèr.